Bya Henry Nsubuga
Ekikangabwa kigudde ku kyalo Wakiso mu ggombolola y’e Nama mu disitulikiti y’e Mukono ffamire y’abantu bana bw’esirikkidde mu muliro.
Enjega eno egudde mu maka g’omutuuze Afuwa Nakazibwe , bw’asiriiridde mu muliro ogukutte ennyumba ye mu kiro ekikeesezza ku Ssande n’afiiramu n’abaana be basatu.
Okusinziira ku aduumira poliisi y’e Mukono Alfred Bangambaki, abaana bano kubaddeko Kulayisi Mubiru ow’emyaka 9, Denis Sserumaga ow’emyaka 3 ne Hajala Namyalo ow’emyaka 2.
Ennyumba y'abagenzi eyasirisse n'egwamu
Bangambaki ategeezezza nti okusinziira ku kunoonyereza kwabwe, omuliro guno gwandiba nga gwakutte kuva mu nnyumba munda nga guva ku kataala aka tadooba akayinza okuba nga kaakutte akatimba k’ensiri nga bano beebase olwo omuliro ne gubookya awatali kufuna bwekyusizo.
Minisita w’abavubuka n’abaana era nga ye mubaka akiikirira ekitundu kino asaasidde ab’enganda z’abagenzi n’alabula abatuuze naddala ab’omubyalo okufaayo ennyo naddala bwe baba bakozesa obutaala bwa tadooba okulaba nga beewala obubenje nga kano obutali bwangu bwakusimattuka nga buguddewo.
Emirambo gy’abagenzi poliisi egitutte mu ddwaliro e Kawolo okwekebejjebwa oluvannyuma giweebwe ab’enganda okuziikibwa.
run_Latn lug_Latn lug_Latn lug_Latn lug_Latn lug_Latn lug_Latn lug_Latn